Konkurso nuostatai

 I. BENDROSIOS NUOSTATOS

1.1 Konkurso „Kurk hiphopo ritmu“ (toliau – konkurso) nuostatai reglamentuoja konkurso tikslus ir organizavimą.

 1.2 Konkurso organizatorius – Kauno apskrities viešoji biblioteka (toliau – KAVB), konkursą koordinuoja Ernesta Dambrauskaitė, el. p. **e.dambrauskaite@kvb.lt**.

1.3 Konkursas „Kurk hiphopo ritmu“ – tai kūrybos konkursas, kurio metu dalyviai turi sukurti repo dainos muzikinį įrašą (-us), pristatantį (-us) tam tikrą nurodytą temą (žr. 2.2). Atrinkti muzikos kūriniai talpinami „Youtube“ platformoje, KAVB paskyroje, taip pat viešinami baigiamajame projekto „Stotelė-hiphopas“ renginyje.

 1.4 Konkurso tikslai: 1) pasitelkiant įgytas ir turimas žinias sukurti muzikos įrašą; 2) populiarinti hiphopo kultūrą, hiphopo edukacijas ir su jomis susijusias meno bei kūrybos išraiškas jaunimo gretose; 3) sudaryti sąlygas jaunimo kūrybiškumo raiškai.

II. KONKURSO SĄLYGOS

2.1 Konkursui muzikos įrašą(-us) gali teikti vienas ar keli asmenys (daugiausia iki 4 žmonių) nuo 14 iki 29 m. amžiaus.

2.2 Konkursui pateiktas muzikos įrašas turi atitikti vieną iš pasirinktų temų:

1) **atskirtis tarp skirtingų socialinių grupių;**

2) **švietimo sistema**;

3) **santykis su hiphopu arba supančia aplinka**;

4) **netinkant nė vienam variantui galima kurti laisvai pasirinkta tema;**

2.3 Muzikos įrašo trukmė – iki 3 min.

2.4 Kūrinio įrašas pateikiamas vienu iš šių formatu: mp3, wav.

2.5 Muzikos įrašas turi atitikti [„Youtube“ platformos bendruomenės gaires](https://support.google.com/youtube/answer/9288567?hl=lt).

2.6 Muzikos įrašas turi atitikti autorių teisių reikalavimus (žr. V. AUTORIŲ TEISĖS).

2.7 Vienas dalyvis ar dalyvių grupė iki 4 asmenų konkursui gali pateikti ne daugiau kaip 4

muzikos įrašus.

2.8 Oficialūs konkurso eigos pranešimai skelbiami [KAVB interneto svetainėje](https://kvb.lt/lt/) ir [KAVB „Facebook“ paskyroje](https://www.facebook.com/kvb.lt).

III. KŪRINIO PATEIKIMAS

 **3.1 Muzikos įrašus galima pateikti iki 2022 m. gegužės 15 d. 23:59 val.**

3.2 Muzikos įrašai konkursui teikiami elektroniniu paštu **e.dambrauskaite@gmail.com** nurodant savo vardą, pavardę, amžių ir trumpą prisistatymą.

IV. KONKURSO REZULTATŲ VERTINIMAS IR PASKELBIMAS

4.1 Konkurso nugalėtojai bus renkami 2022 m. gegužės 16–30 dienomis, KAVB sudaryta komisija išrinks 2 geriausius muzikos įrašus. Kūriniai bus vertinami dviejų amžiaus kategorijų grupėse:

a) Moksleivių grupė. 14-19 m. amžiaus kategorija.

b) Suaugusiųjų grupė. 20-29 m. amžiaus kategorija.

4.2 Komisija, vertindama konkursui pateiktus kūrinius, atsižvelgs į: a) kūrinio meninę vertę; b) pasakojimo stilių (istorijos pasakojimo įdomumą, paveikumą); c) techninius duomenis (muzikos įrašo formato atitikimą, įrašo trukmę).

4.3 Nugalėtojai bus išrinktas susumavus komisijos balsus.

4.4 Susumavus komisijos balsus, bus skirtos dvi prizinės vietos:

a) Moksleivių grupė. 14-19 m. amžiaus kategorija – 400 eur.

b) Suaugusiųjų grupė. 20-29 m. amžiaus kategorija – 600 eur.

Prizus įsteigė KAVB.

V. AUTORIŲ TEISĖS

 5.1 Pateikdami konkursui muzikos įrašą, dalyviai prisiima atsakomybę už kūrinio ir jo detalių originalumą.

5.2 Visi rezultatai ir su jais susijusios teisės, įskaitant autorių turtines ir kitas intelektinės ar pramoninės nuosavybės teises (išskyrus neturtines autorių teises), yra konkurso organizatoriaus nuosavybė nuo 2022 m. birželio 1 d.

 5.3 Jei kuriami muzikos įrašai ar jų dalis yra autorių teisių objektai pagal Lietuvos Respublikos autorių teisių ir gretutinių teisių įstatymą, konkurso dalyvis kartu su visais rezultatais visam laikui perduoda konkurso organizatoriui Lietuvos Respublikos autorių teisių ir gretutinių teisių įstatyme nurodytas išimtines autorių turtines teises į minėtus autorių teisių objektus Lietuvoje ir už jos ribų bei leidžia konkurso organizatoriui naudoti minėtus autorių teisių objektus visais Lietuvos Respublikos autorių teisių ir gretutinių teisių įstatyme nurodytais būdais.

5.4 Jeigu konkurso dalyvis, kurdamas muzikos įrašą, naudojasi trečiųjų šalių sukurtais autorių teisių objektais, tuo atveju konkurso dalyvis turi užtikrinti (pateikti raštiškus įrodymus, kad įgijo teisę tais objektais naudotis), kad kuriant muzikos įrašą panaudotų trečiųjų šalių sukurtų autorių teisių objektų turtinės autorių teisės pereina konkurso organizatoriui ta pačia apimtimi kaip ir konkurso dalyvio pagal sutartį sukurto logotipo turtinės teisės.

5.5 Konkurso nugalėtojai suteikia išimtines teises konkurso organizatoriui neatlygintinai naudoti jų kūrinius hiphopo edukacijų viešinimo tikslais, įskaitant muzikos įrašų publikavimą KAVB „Youtube“ platformos paskyroje, socialiniuose tinkluose ir kt.

VI. BAIGIAMOSIOS NUOSTATOS

 6.1 Konkurso organizatorius pasilieka teisę konkurso metu keisti ir papildyti nuostatus, apie tai informuodamas KAVB interneto svetainės naujienose ir „Facebook“ paskyroje.

6.2 Dalyviai sutinka su visomis šių nuostatų sąlygomis ir galimais papildymais ar pakeitimais.